શશી કપૂર તથા એમના પરિવારે ગાંઠના પૈસે તેમ જ સમય-શક્તિ રેડીને પિતાની યાદમાં આ ભવ્ય સ્મારક સ્થાપ્યું. શશીજીને વ્હીલ ચેરમાં ક્યારેક તમે પૃથ્વી કૅફેમાં જુઓ છો. એમને ડિસ્ટર્બ કરતા નથી. એમની સાથે સેલ્ફી બેલ્ફી પડાવવાને બદલે એમને એમના જ સ્મરણોમાં ખોવાયેલા રહેવા દો એ જ તમારો એમના પ્રત્યેનો આદર વ્યકત કરવાની સૌથી શ્રેષ્ઠ રીત છે. દૂરથી તમે એમને જુઓ છો, મનોમન વંદન કરો છો અને એમનાં આવનારાં વર્ષો તંદુરસ્ત તથા શાંતિમય જાય એવી પ્રભુને પ્રાર્થના કરો છો. બહુ બહુ આપ્યું છે એમણે આપણને સૌને. અને એ આપવામાં બહુ બહુ સહન કર્યું છે એમણે.